Γνωμοδότηση για την πρόταση οδηγίας του Συμβουλίου που τροποποιεί την οδηγία 90/675/ΕΟΚ για τον καθορισμό των βασικών αρχών που διέπουν τη διοργάνωση κτηνιατρικών ελέγχων σε προϊόντα προελεύσεως τρίτων χωρών που εισάγονται στην Κοινότητα ()

(95/C 301/08)

Στις 7 Ιουλίου 1995, το Συμβούλιο αποφάσισε, βάσει των άρθρων 43 και 198 της Συνθήκης περί ιδρύσεως της Ευρωπαϊκής Κοινότητας, να ζητήσει γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα γεωργίας και αλιείας, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 7 Σεπτεμβρίου 1995, με βάση την εισηγητική έκθεση του κ. Bento Gonηalves.

Κατά την 328η σύνοδο ολομέλειας της 13ης και 14ης Σεπτεμβρίου 1995 (συνεδρίαση της 13ης Σεπτεμβρίου 1995) η ΟΚΕ υιοθέτησε ομόφωνα την ακόλουθη γνωμοδότηση.

1. Κύρια σημεία της οδηγίας 90/675/ΕΟΚ

1.1. Ενόψει της υλοποίησης της Εσωτερικής Αγοράς, τα Όργανα της ΕΕ προέβησαν, από τα τέλη του 1990 (Οδηγία 90/675/ΕΟΚ, της 18ης Δεκεμβρίου 1990), στον καθορισμό των βασικών αρχών που διέπουν τη διοργάνωση κτηνιατρικών ελέγχων σε ζωικά προϊόντα προελεύσεως τρίτων χωρών με προορισμό τα κράτη μέλη.

1.2. Πρωταρχικός στόχος της ΕΕ ήταν, αφενός, η εξασφάλιση του ασφαλούς εφοδιασμού και της σταθερότητας των αγορών και, αφετέρου, η προστασία της υγείας των ανθρώπων και των ζώων.

1.3. Μέσω των τροποποιήσεων που εισήχθησαν στην αρχική οδηγία αλλά και, κυρίως, με την εφαρμογή των μεταβατικών μέτρων που προβλέπει το άρθρο 30 της υπό εξέταση οδηγίας, κάθε κράτος μέλος φρόντισε να τα μετατρέψει σε πραγματικά ουσιαστικές διαδικασίες.

1.3.1. Για το σκοπό αυτό καθορίστηκαν και προεπιλέχθηκαν οι σταθμοί ελέγχου, στα εξωτερικά σύνορα της ΕΕ, τα οποία ενέκρινε η Επιτροπή. Καθορίσθηκε και ρυθμίστηκε η φύση των διαφόρων ελέγχων (των παραστατικών, της ταυτότητας και των ίδιων των προϊόντων), και θεσπίστηκε επίσης η συχνότητά τους, ανάλογα με την ποιότητα των προϊόντων που αποτελούν αντικείμενο των ελέγχων αυτών (εναρμονισμένων ή μη).

1.3.2. Σήμερα μπορεί να θεωρηθεί ότι η διαδικασία διοργάνωσης ελέγχων στα εξωτερικά σύνορα της κοινοτικής «ενδοχώρας» έχει σχεδόν ολοκληρωθεί και μάλιστα η θετική εμπειρία της ανταλλαγής υπαλλήλων που έχουν αναλάβει καθήκοντα ελέγχου στους διάφορους συνοριακούς σταθμούς ελέγχου μπορεί να αποβεί χρήσιμη.

2. Τομείς στους οποίους οι στόχοι του ελέγχου δεν έχουν πλήρως επιτευχθεί

2.1. Ορισμένες αρχές που θεσπίζει η οδηγία θα πρέπει να τύχουν πλήρους εφαρμογής, λόγω των δυσκολιών που υπάρχουν ακόμη, κυρίως στους τομείς του νωπού κρέατος πουλερικών ορνιθώνος, των θηρευόμενων πτηνών, των προϊόντων με βάση το κρέας και ειδικότερα, όσον αφορά τους καταλόγους των επιχειρήσεων που θα πρέπει να αναγνωρισθούν επισήμως.

2.1.1. Εντούτοις, δεν θα πρέπει να αγνοείται το γεγονός ότι, στους τομείς που δεν έχουν ακόμη «εναρμονισθεί», ισχύει η αρχή ότι κατά την εισαγωγή ενός προϊόντος από τρίτη χώρα θα πρέπει ούτως ή άλλως να ισχύουν οι ίδιες προδιαγραφές που διέπουν την εμπορία του προϊόντος αυτού μεταξύ των κρατών μελών και, συνεπώς, εναπόκειται στο κράτος μέλος που το εισάγει να διασφαλίσει την τήρησή τους.

Επίσης, στις περιπτώσεις αυτές είναι υποχρεωτικό:

α)

η εν λόγω τρίτη χώρα ή μέρος της επικράτειάς της να αναφέρεται σε σχετικό κατάλογο που έχει εγκρίνει η Επιτροπή και έχει δημοσιευθεί στην Επίσημη Εφημερίδα των Ευρωπαϊκών Κοινοτήτων 7

β)

η χώρα που εξάγει να εγγυάται σε κάθε αποστολή του προϊόντος ότι η παραγωγή και ο έλεγχος έγινε σύμφωνα με τους κανόνες της κοινοτικής νομοθεσίας και να συνοδεύει την αποστολή με ένα πιστοποιητικό της υγειονομίας που έχει εκδοθεί ειδικά για το σκοπό αυτό 7

γ)

κάθε αποστολή να εισάγεται στην ΕΕ μόνον μετά από διενέργεια ελέγχων των παραστατικών, της ταυτότητας και του ίδιου του προϊόντος (συμπεριλαμβανομένης και της δειγματοληψίας), στους συνοριακούς σταθμούς ελέγχου που έχουν εγκρίνει οι για το σκοπό αυτό εντεταλμένοι κτηνίατροι του κράτους.

3. Συμπεράσματα

3.1. Για τους ανωτέρω λόγους, κρίνεται σκόπιμο να υποστηριχθεί η πρόταση για τροποποίηση της οδηγίας 90/675/ΕΟΚ που παρατείνει μέχρι την 31η Δεκεμβρίου 1996 την προθεσμία για την υιοθέτηση των μεταβατικών μέτρων, η οποία εξέπνευσε στις 30 του παρελθόντος Ιουνίου.

3.2. Η ευνοϊκή γνωμοδότηση της ΟΚΕ επισημαίνει επίσης την πρόοδο στη διαδικασία τυποποίησης και μεταφοράς των κτηνιατρικών ελέγχων από το εθνικό στο κοινοτικό επίπεδο καθώς και την ικανοποιητική πορεία των διαπραγματεύσεων όσον αφορά τις συμφωνίες ισοτιμίας και αμοιβαιότητας που διενεργεί με ορισμένες τρίτες χώρες το εκτελεστικό όργανο της ΕΕ. Σύμφωνα με την Επιτροπή οι συμφωνίες αυτές, λόγω της πολυπλοκότητάς τους, απαιτούν εύλογα χρονικά περιθώρια χειρισμών.

3.3. Υπό την έννοια αυτή η ΟΚΕ επικροτεί με τη γνωμοδότησή της την προτεινόμενη τροποποίηση, αλλά συνιστά στις υπηρεσίες της Επιτροπής να καταβάλουν προσπάθεια για την ολοκλήρωση του πλαισίου εναρμόνισης των υγειονομικών κανόνων του τομέα το συντομότερο και, ει δυνατόν, πριν από την 31η Δεκεμβρίου 1996.

3.4. Είναι όμως σημαντικό να μην παραταθεί και πάλι η προθεσμία, προκειμένου να διαφυλαχθεί η αξιοπιστία της Ένωσης και να εξασφαλισθεί η τήρηση των κοινοτικών διατάξεων εκ μέρους των Τρίτων Χωρών.

Βρυξέλλες, 13 Σεπτεμβρίου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. C 185 της 19. 7. 1995, σ. 16.